Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που προσδιορίζει το 4-MTA ως νέο συνθετικό ναρκωτικό το οποίο πρέπει να υπόκειται στα αναγκαία μέτρα ελέγχου και σε ποινικές διατάξεις

ΑΙΤΙΟΛΟΓΙΚΗ ΕΚΘΕΣΗ

I. ΕΙΣΑΓΩΓΗ

Η Ευρωπαϊκή Επιτροπή χαιρετίζει την έκθεση για την αξιολόγηση των κινδύνων από το 4-MTA που διεξήχθη στα πλαίσια της κοινής δράσης της 16ης Ιουνίου 1997 (97/396/ΔΕΥ) για τα νέα συνθετικά ναρκωτικά (ΕΕ L 167, 25.6.1997) και η οποία ζητήθηκε από την προεδρία το Φεβρουάριο του 1999.

Η περίπτωση των κινδύνων από το 4-MTA (P-Μεθυλοθειοαμφεταμίνη ή 4-Μεθυλοθειοαμφεταμίνη) που αξιολογήθηκαν σε ειδική συνεδρίαση την οποία συγκάλεσε το ΕΚΠΝΤ υπό την αιγίδα της επιστημονικής του επιτροπής (Λισαβόνα, 18-19 Μαΐου 1999) αποτελεί το δεύτερο παράδειγμα αξιολόγησης κινδύνων που πραγματοποιήθηκε δυνάμει του άρθρου 4 της κοινής δράσης.

Το 4-MTA επισημάνθηκε για πρώτη φορά το 1997 στις Κάτω Χώρες και στο Ηνωμένο Βασίλειο. Επί του παρόντος υπόκειται σε έλεγχο στα δύο κράτη μέλη. Δεν περιλαμβάνεται μέχρι σήμερα σε κανένα από τα παραρτήματα της σύμβασης του 1971 των Ηνωμένων Εθνών για τις ψυχοτρόπες ουσίες. Δεν υπάρχει τρέχουσα βιομηχανική χρήση του 4-MTA. Οι πρόδρομες ουσίες του διατίθενται στο εμπόριο και δεν φαίνεται να έχουν ψυχοτρόπους επενέργειες.

II. ΚΙΝΔΥΝΟΙ ΑΠΟ ΤΟ 4-MTA

Η Επιτροπή εξέτασε προσεκτικά τα συμπεράσματα της έκθεσης αξιολόγησης κινδύνου για το 4-MTA σύμφωνα με την οποία πρόκειται για δυνάμει ψυχοτρόπο ουσία με μη εμφανή θεραπευτική αξία. Έχει συνδεθεί με πέντε θανάτους στην ΕΕ και με δέκα μη θανατηφόρα κρούσματα που απαίτησαν εισαγωγή σε νοσοκομείο. Σε ορισμένες περιπτώσεις αναφέρθηκε αναπνευστική ανεπάρκεια. Η καθυστερημένη εμφάνιση των αποτελεσμάτων ωθεί τους χρήστες στο να λάβουν πολλά δισκία γεγονός που αυξάνει τον κίνδυνο για υπερβολική δόση. Ο συνδυασμός με το αλκοόλ, το MDMA, τις αμφεταμίνες ή την εφεδρίνη φαίνεται επίσης να αυξάνει τον κίνδυνο. Μπορεί να προκληθεί σοβαρή αντίδραση σε συνδυασμό με ορισμένα τρόφιμα. Σε σύγκριση με το MDMA, το 4-MTA φαίνεται να παρουσιάζει υψηλότερο κίνδυνο για οξείες επενέργειες περιλαμβανομένων των ανεπιθύμητων ενεργειών και της υπερβολικής δόσης.

Όσον αφορά τις ποινικές πτυχές, τρία κράτη μέλη (το Βέλγιο, το Ηνωμένο Βασίλειο και οι Κάτω Χώρες) προέβησαν σε κατάσχεση σημαντικών ποσοτήτων δισκίων 4-MTA. Στην Γερμανία κατασχέθησαν μικρές ποσότητες. Σε δύο κράτη μέλη η διακίνηση των 4-MTA πραγματοποιήθηκε σε συνδυασμό με άλλες παράνομες ουσίες. Σύμφωνα με ορισμένες εκθέσεις το φαινόμενο εμφανίζει αυξητικές τάσεις.

III. ΠΡΟΤΕΙΝΟΜΕΝΗ ΑΠΟΦΑΣΗ ΑΠΟ ΤΟ ΣΥΜΒΟΥΛΙΟ

Η Επιτροπή, λαμβάνοντας υπόψη τα εν λόγω στοιχεία, συμπεραίνει ότι είναι απαραίτητο να αναληφθεί πρωτοβουλία προκειμένου το Συμβούλιο να προτείνει την υπαγωγή του 4-MTA σε μέτρα ελέγχου και ποινικές διατάξεις σε επίπεδο ΕΕ, όπως προβλέπεται στο άρθρο 5, παράγραφος 1, τρίτο εδάφιο της κοινής δράσης της 16ης Ιουνίου 1997 (97/396/ΔΕΥ) για τα νέα συνθετικά ναρκωτικά.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που προσδιορίζει το 4-MTA ως νέο συνθετικό ναρκωτικό το οποίο πρέπει να υπόκειται στα αναγκαία μέτρα ελέγχου και σε ποινικές διατάξεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση,

την κοινή δράση 97/396/ΔΕΥ της 16ης Ιουνίου 1997 που θεσπίστηκε από το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων συνθετικών ναρκωτικών (1), και ιδίως το άρθρο 5, παράγραφος 1,

(1) ΕΕ L 167, 25.6.1997, σ. 1.

την πρωτοβουλία της Επιτροπής,

Εκτιμώντας τα εξής:

(1) Εκπονήθηκε έκθεση, βάσει του άρθρου 4, παράγραφος 3 της κοινής δράσης 97/396/ΔΕΥ, από το Ευρωπαϊκό Κέντρο Παρακολούθησης των Ναρκωτικών και της Τοξικομανίας (ΕΚΠΝΤ) σχετικά με την αξιολόγηση των κινδύνων από το 4-MTA (P-Μεθυλοθειοαμφεταμίνη ή 4-Μεθυλοθειοαμφεταμίνη).

(2) Το 4-MTA είναι παράγωγο αμφεταμίνης το οποίο, σε σύγκριση με το ΜDMA (3,4-Μεθυλενο-διοξυμεθαμφεταμίνη), φαίνεται να παρουσιάζει υψηλότερο κίνδυνο για οξείες επενέργειες περιλαμβανομένων των ανεπιθύμητων ενεργειών και της υπερβολικής δόσης. Στην Ευρωπαϊκή Ένωση συνδέθηκε με περιπτώσεις θανάτου και κάποια μη θανατηφόρα κρούσματα που απαίτησαν εισαγωγή σε νοσοκομείο.

(3) Το 4-MTA έχει συνδεθεί με κινδύνους για τη δημόσια υγεία σε πολλά κράτη μέλη και επί του παρόντος υπόκειται σε έλεγχο σε δύο κράτη μέλη.

(4) Το 4-MTA είναι δυνάμει ψυχοτρόπος ουσία που δεν έχει καταχωρηθεί επί του παρόντος σε κανένα από τα παραρτήματα της σύμβασης των Ηνωμένων Εθνών του 1971 για τις ψυχοτρόπες ουσίες και αποτελεί εξίσου σοβαρή απειλή για τη δημόσια υγεία με τις ουσίες που απαριθμούνται στα παραρτήματα Ι και ΙΙ της σύμβασης και ότι δεν έχει εμφανή θεραπευτική αξία.

(5) Σε ορισμένα κράτη μέλη διαπιστώθηκε ότι η διακίνηση του 4-MTA γινόταν παράλληλα με άλλες παράνομες ουσίες.

(6) Το 4-MTA θα πρέπει να υπαχθεί από τα κράτη μέλη σε μέτρα ελέγχου και ποινικές διατάξεις, όπως προβλέπεται από την νομοθεσία που εισήγαγαν για να τηρήσουν τις υποχρεώσεις τους στο πλαίσιο της σύμβασης των Ηνωμένων Εθνών του 1971 για τις ψυχοτρόπες ουσίες όσον αφορά ουσίες που απαριθμούνται στα παραρτήματα Ι και ΙΙ της σύμβασης αυτής.

ΑΠΟΦΑΣIΖΕI:

A5Aρθρο 1

Τα κράτη λαμβάνουν τα αναγκαία μέτρα, σύμφωνα με το εθνικό τους δίκαιο, προκειμένου να υπαχθεί το 4-MTA (P-Μεθυλοθειοαμφεταμίνη ή 4-Μεθυλοθειοαμφεταμίνη) σε μέτρα ελέγχου και ποινικές κυρώσεις, όπως προβλέπεται από τη νομοθεσία που εισήγαγαν για να τηρήσουν τις υποχρεώσεις τους στο πλαίσιο της σύμβασης των Ηνωμένων Εθνών για τις ψυχοτρόπες ουσίες του 1971 όσον αφορά ουσίες που απαριθμούνται στα παραρτήματα Ι και ΙΙ αυτής της σύμβασης.

A5Aρθρο 2

Τα κράτη μέλη λαμβάνουν, σύμφωνα με το τρίτο εδάφιο του άρθρου 5, παράγραφος 1 της κοινής δράσης 97/396/ΔΕΥ, τα μέτρα που αναφέρονται στο άρθρο 1 εντός προθεσμίας τριών μηνών από την ημερομηνία κατά την οποία παράγει αποτέλεσμα η παρούσα απόφαση.

A5Aρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Παράγει αποτελέσματα από την επομένη της δημοσίευσής της.

Βρυξέλλες,

Για το Συμβούλιο

Ο Πρόεδρος